CELEX: 32021D0826
Language: ro
Date: 2021-05-17 00:00:00
Title: Decizia (UE) 2021/826 a Comisiei din 17 mai 2021 privind scutirea de taxe la import și scutirea de TVA acordate bunurilor importate de Belgia ca răspuns la asistența solicitată de Grecia pentru a face față crizei migrației [notificată cu numărul C(2021) 3274] (Numai textele în limbile franceză, greacă și neerlandeză sunt autentice)

25.5.2021   
               
               
                  RO
               
               
                  Jurnalul Oficial al Uniunii Europene
               
               
                  L 184/1
               
            
         DECIZIA (UE) 2021/826 A COMISIEI
         din 17 mai 2021
         privind scutirea de taxe la import și scutirea de TVA acordate bunurilor importate de Belgia ca răspuns la asistența solicitată de Grecia pentru a face față crizei migrației
         
            
               [notificată cu numărul C(2021) 3274]
            
         
         (Numai textele în limbile franceză, greacă și neerlandeză sunt autentice)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2009/132/CE a Consiliului din 19 octombrie 2009 de stabilire a domeniului de aplicare a articolului 143 literele (b) și (c) din Directiva 2006/112/CE în ceea ce privește scutirea de la taxa pe valoarea adăugată a anumitor importuri finale de bunuri (1), în special articolul 53 primul paragraf,
         având în vedere Regulamentul (CE) nr. 1186/2009 al Consiliului din 16 noiembrie 2009 de instituire a unui regim comunitar de scutiri de taxe vamale (2), în special articolul 76 primul paragraf,
         întrucât:
         
                     (1)
                  
                  
                     La 2 martie 2020, Grecia a lansat o cerere de asistență în sensul articolului 15 din Decizia nr. 1313/2013/UE a Parlamentului European și a Consiliului (3) după o perioadă de criză a migrației.
                  
               
                     (2)
                  
                  
                     La 6 martie 2020, ca răspuns la solicitarea Greciei, Ministerul Apărării din Belgia, în calitate de organizație de stat în sensul articolului 74 din Regulamentul (CE) nr. 1186/2009 și al articolului 51 din Directiva 2009/132/CE, a importat și a expediat Greciei echipamente de ajutor de urgență și alte materiale necesare, pentru a fi distribuite sau puse la dispoziția solicitanților de azil și a migranților.
                  
               
                     (3)
                  
                  
                     În așteptarea notificării deciziei Comisiei, Belgia a autorizat suspendarea taxelor la import și a taxei pe valoarea adăugată („TVA”) aplicabile mărfurilor în sensul articolului 76 al doilea paragraf din Regulamentul (CE) nr. 1186/2009 și al articolului 53 al doilea paragraf din Directiva 2009/132/CE.
                  
               
                     (4)
                  
                  
                     La 23 martie 2020, Belgia a depus o cerere de scutire de taxe la import și de scutire de TVA pentru bunurile livrate Greciei. Belgia a furnizat Comisiei o listă detaliată care indică natura și cantitățile mărfurilor admise cu scutire de taxe la import și scutite de TVA trimise Greciei.
                  
               
                     (5)
                  
                  
                     Cererea Belgiei de a acorda scutirea de taxe la import și scutirea de taxa pe valoarea adăugată pentru bunurile livrate Greciei este considerată ca fiind prezentată de statul membru în cauză în sensul articolului 76 primul paragraf din Regulamentul (CE) nr. 1186/2009 și al articolului 53 primul paragraf din Directiva 2009/132/CE, luând în considerare faptul că a fost lansată cererea de asistență din partea Greciei, iar Belgia a răspuns în sensul articolului 15 din Decizia 1313/2013/UE.
                  
               
                     (6)
                  
                  
                     Criza umanitară care necesită de urgență asistența celorlalte state membre pentru a proteja un număr mai mare de solicitanți de azil și de migranți în timpul iernii și provocările extreme pe care le cauzează constituie o catastrofă în sensul capitolului XVII secțiunea C din Regulamentul (CE) nr. 1186/2009 și al titlului VIII capitolul 4 din Directiva 2009/132/CE.
                  
               
                     (7)
                  
                  
                     Prin urmare, este oportun să se acorde Belgiei o scutire de taxele la import aplicabile mărfurilor importate în scopurile descrise la articolul 74 din Regulamentul (CE) nr. 1186/2009 și o scutire de la plata taxei pe valoarea adăugată (TVA) aplicabilă mărfurilor importate în scopurile descrise la articolul 51 din Directiva 2009/132/CE.
                  
               
                     (8)
                  
                  
                     La 22 octombrie 2020, Grecia a confirmat Comisiei primirea mărfurilor menționate în lista detaliată prezentată de Belgia, a informat că Secretariatul General pentru Protecția Civilă din cadrul Ministerului Protecției Cetățenilor a fost desemnat ca destinatar al mărfurilor menționate mai sus pentru ca acestea să fie distribuite sau puse gratuit la dispoziția migranților și a solicitanților de azil și a confirmat că au fost luate măsuri adecvate pentru a se asigura conformitatea cu articolele 78, 79 și 80 din Regulamentul (CE) nr. 1186/2009 și cu articolele 55, 56 și 57 din Directiva 2009/132/CE în ceea ce privește mărfurile menționate anterior.
                  
               
                     (9)
                  
                  
                     Prin urmare, scutirea de taxe la import și scutirea de TVA trebuie acordate pentru importurile efectuate de Belgia la 6 martie 2020 în vederea transferării lor în Grecia.
                  
               
                     (10)
                  
                  
                     La 11 februarie 2021, statele membre au fost consultate în conformitate cu articolul 76 din Regulamentul (CE) nr. 1186/2009 și cu articolul 53 din Directiva 2009/132/CE,
                  
               ADOPTĂ PREZENTA DECIZIE:
         
            Articolul 1
            Mărfurile sunt admise în regim de scutire de taxe la import, în sensul articolului 2 alineatul (1) litera (a) din Regulamentul (CE) nr. 1186/2009, și sunt exonerate de la plata TVA în cazul importurilor definite la articolul 2 alineatul (1) litera (a) din Directiva 2009/132/CE a Consiliului atunci când au fost îndeplinite următoarele condiții:
            
                        (a)
                     
                     
                        mărfurile au fost destinate distribuirii și punerii gratuite la dispoziție de către Secretariatul General pentru Protecția Civilă din cadrul Ministerului Protecției Cetățenilor din Grecia în beneficiul solicitanților de azil și al migranților;
                     
                  
                        (b)
                     
                     
                        mărfurile îndeplinesc cerințele prevăzute la articolele 75, 78, 79 și 80 din Regulamentul (CE) nr. 1186/2009 și la articolele 52, 55, 56 și 57 din Directiva 2009/132/CE;
                     
                  
                        (c)
                     
                     
                        autoritățile elene au luat măsuri adecvate pentru a asigura conformitatea cu articolele 78, 79 și 80 din Regulamentul (CE) nr. 1186/2009 și cu articolele 55, 56 și 57 din Directiva 2009/132/CE în ceea ce privește mărfurile importate care intră sub incidența prezentei decizii.
                     
                  
         
            Articolul 2
            Articolul 1 se aplică importului de bunuri efectuat de Belgia la 6 martie 2020 și livrat ulterior Greciei ca răspuns la cererea de asistență prezentată de Grecia la 2 martie 2020 în conformitate cu articolul 15 din Decizia 1313/2013/UE.
         
         
            Articolul 3
            Prezenta decizie se adresează Regatului Belgiei și Republicii Elene.
         
         
            Adoptată la Bruxelles, 17 mai 2021.
            
               
                  Pentru Comisie
               
               Paolo GENTILONI
               
                  Membru al Comisiei
               
            
         
         
            (1)  JO L 292, 10.11.2009, p. 5.
         
            (2)  JO L 324, 10.12.2009, p. 23.
         
            (3)  Decizia nr. 1313/2013/UE a Parlamentului European și a Consiliului din 17 decembrie 2013 privind un mecanism de protecție civilă al Uniunii (JO L 347, 20.12.2013, p. 924).